b"\n_START_ARTICLE_\nRevolutsioonilised Rakud\n_START_PARAGRAPH_\nRevolutsioonilised Rakud (saksa keeles Revolution\xc3\xa4re Zellen, l\xc3\xbchend RZ) oli \xc3\xbcks t\xc3\xa4htsamaid vasak\xc3\xa4\xc3\xa4rmuslikke terroriorganisatsioone L\xc3\xa4\xc3\xa4ne-Saksamaal._NEWLINE_Revolutsioonilised Rakud asutati 1973. aastal L\xc3\xa4\xc3\xa4ne-Saksamaa iseseisvatest s\xc3\xb5jav\xc3\xa4egruppidest, nagu Autonomen ja Rote Zora._NEWLINE_1976. aastal kaaperdasid Revolutsiooniliste Rakkude terroristid Wilfried B\xc3\xb6se ja Brigitte Kuhlmann koos kahe palestiina terroristiga Kreeka \xc3\xb5huruumis Air France'i  reisilennuki Airbus A300 260 inimesega pardal, mis lendas Tel Avivist Pariisi vahepeatusega Ateenas. Lennuk suunati Entebbe lennujaama Uganda pealinnas Kampalas. Neid aitas sealne diktaator Idi Amin. Kuid kui Iisraeli s\xc3\xb5durid p\xc3\xa4\xc3\xa4stsid pantvangid, hukkusid nii B\xc3\xb6se kui ka Kuhlmann._NEWLINE_P\xc3\xa4rast N\xc3\xb5ukogude Liidu lagunemist ning L\xc3\xa4\xc3\xa4ne- ja Ida-Saksamaa taas\xc3\xbchendamist hakkas organisatsiooni t\xc3\xa4htsus v\xc3\xa4henema. Nende viimane terroriakt toimus 1993. aastal._NEWLINE_Revolutsioonilised Rakud on k\xc3\xbcll v\xc3\xa4hem tuntud kui Punaarmee Fraktsioon, aga oma 20 tegevusaasta jooksul korraldasid nad rohkem terroriakte. Korraldati 186 r\xc3\xbcnnakut, sealhulgas 40 L\xc3\xa4\xc3\xa4ne-Berliinis."